钦定古今图书集成/理学汇编/学行典/第256卷 > 《周善士碑记》袁福征
## 钦定古今图书集成/理学汇编/学行典/第256卷 > 《周善士碑记》袁福征

周公既逝，里父老以其行实乞文镌石，石立细林山
之墓所，余按其生平而为之记。周公，华亭人，讳裕，号
东谿。尝筑室佘西小村落，为青溪编户，而藏魄所则
当细林东偏，仅衣带水耳。余省墓及佘，取道八曲，周
公数策杖徘徊草莽间。居者迎，行者止，懽然相劳。公
幸无恙，而余因得貌周公，且习周公善状矣。公早背
父，奉母孝，事兄恭，绝类善士椿，一无违礼。至其赡宗
党，倾帑藏，佐婚丧，收骸骨，创义塾，赎罪人，又何多践
椿迹也？椿馈吴佥士彦升金，吴辞，卒遗其子。公出名
宦子于系，矢必报公。公曰：“我宁责尔报，亦第哀王孙
耳。此岂终忘彦升哉？”父老言：邑人郎某女业受钱聘，
寻悔之，更适吴。钱将讼之官，公予钱金乃解。仆易者
妇为贵豪迫死，豪赂公收易，公叱其人去，谊不令易
妇冤。友人凌，尝负债无偿，原饱鱼腹，公亟止发粟，凌
赖以生。佃户陈岁逋公租，身请为佣，不足，请割田麦。
公哀其妻孥失养，立蠲之。贾吴某友公，驩以百金寿，
公谢不纳，曰：“与贫无处，宁冒不恭。”乃其隐者让徐某
田，无争。旁近助陈某“葬，不忍悲号。其细者平量以入，
家户霑恩；崇谦以交，宾朋饮德。而其钜者，析田赡役，
俾无困于征徭；给米濬河，蕲有资于干溢。鸠众以通
沟洫，利及一方；筑防以捍波涛，害除百世。即义士椿，
桥梁径衢，缮治无馀。公岂少孙哉？公家非素封。如椿
有腴田五顷，而能训其乡弟子，共为善，雅不愧椿，椿
视公”犹易矣。公举丈夫子，次诸生，鹊起菰芦中，殆公
行义之应耶？公墓地可碑，碑于山寺者何？从父老指
也。父老德公如一口，谓公出白屋，怀素心，公无近名，
众无阿好，异日灰烬而泯，谁任厥辜？且公尝捐田数
亩，供僧输税，僧永梵修，皆公赐也；寺不宜碑耶？公逝
矣，栖神炼气，讵知非仙翁再来耶？有子以明经起家，
飞腾英茂，岂无衔上命为公加砖石缭墙垣者？县大
夫实为蒿矢矣。